CELEX: 
Language: el
Date: 2022-06-22 00:00:00
Title: ΕΚΤΕΛΕΣΤΙΚΗ ΑΠΟΦΑΣΗ (ΕΕ) /... ΤΗΣ ΕΠΙΤΡΟΠΗΣ σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στο Ισραήλ σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου

ΕΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 22.6.2022
            
            
               σχετικά με την ισοδυναμία του ρυθμιστικού πλαισίου για τους κεντρικούς αντισυμβαλλομένους στο Ισραήλ σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου 
               
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4 Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  1
               , και ιδίως το άρθρο 25 παράγραφος 6,
            
            
               Εκτιμώντας τα ακόλουθα:
            
            
               (1)Η διαδικασία που ισχύει για την αναγνώριση κεντρικών αντισυμβαλλομένων (στο εξής: CCP) εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που είναι εγκατεστημένοι και έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα/-οι στην Ένωση. Η εν λόγω διαδικασία αναγνώρισης και η απόφαση ισοδυναμίας που προβλέπεται σε αυτήν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, δηλαδή να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση συμβάσεων εξωχρηματιστηριακών παραγώγων, μεταξύ άλλων, και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
            
            
               (2)Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός της εν λόγω αξιολόγησης της ισοδυναμίας είναι, επομένως, να εξακριβωθεί αν οι νομοθετικές και εποπτικές ρυθμίσεις της εκάστοτε τρίτης χώρας διασφαλίζουν ότι οι CCP που είναι εγκατεστημένοι και διαθέτουν άδεια λειτουργίας στην εν λόγω τρίτη χώρα δεν εκθέτουν τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν τα εν λόγω εκκαθαριστικά μέλη και οι τόποι διαπραγμάτευσης από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση.
            
            
               (3)Η αξιολόγηση του αν οι νομοθετικές και εποπτικές ρυθμίσεις του Ισραήλ είναι ισοδύναμες με εκείνες της Ένωσης δεν θα πρέπει να βασίζεται μόνο σε συγκριτική ανάλυση των νομικά δεσμευτικών απαιτήσεων που ισχύουν για τους CCP στο Ισραήλ, αλλά και σε αξιολόγηση του αποτελέσματος των εν λόγω απαιτήσεων. Η Επιτροπή θα πρέπει επίσης να αξιολογήσει την επάρκεια των εν λόγω απαιτήσεων όσον αφορά τον μετριασμό των κινδύνων στους οποίους ενδέχεται να εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λαμβάνοντας υπόψη το μέγεθος της χρηματοπιστωτικής αγοράς στην οποία ασκούν τις δραστηριότητές τους οι CCP στο Ισραήλ. Προκειμένου να επιτευχθεί ισοδύναμο αποτέλεσμα μετριασμού του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
            
            
               (4)Το άρθρο 25 παράγραφος 6 στοιχεία α), β) και γ) του κανονισμού (ΕΕ) αριθ. 648/2012 ορίζει τρεις προϋποθέσεις που πρέπει να πληρούνται για να κριθεί ότι οι νομοθετικές και εποπτικές ρυθμίσεις μιας τρίτης χώρας σχετικά με τους CCP που έχουν λάβει άδεια λειτουργίας εκεί είναι ισοδύναμες με εκείνες που καθορίζονται στον εν λόγω κανονισμό.
            
            
               (5)Σύμφωνα με το άρθρο 25 παράγραφος 6 στοιχείο α), οι CCP που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις που είναι ισοδύναμες με τις απαιτήσεις που καθορίζονται στον τίτλο IV του εν λόγω κανονισμού.
            
            
               (6)Οι νομικά δεσμευτικές απαιτήσεις που ισχύουν για τους CCP που έχουν λάβει άδεια λειτουργίας στο Ισραήλ είναι ο νόμος 5728-1968 περί κινητών αξιών 
                  2
                («SL»), ιδίως δε τα άρθρα 50A, 50B, 50B19 και 50C. Ο νόμος περί κινητών αξιών εφαρμόζει το άρθρο 10 του νόμου 5768-2008 περί συστημάτων πληρωμών («PSL»)
                  3
               , με το οποίο καθορίζονται τα κριτήρια για την άσκηση της εποπτείας των γραφείων συμψηφισμού που είναι εγκατεστημένα στο Ισραήλ (εξασφαλίζοντας τη σταθερότητα και την αποτελεσματικότητα των γραφείων συμψηφισμού) από την Ισραηλινή Αρχή Κινητών Αξιών («ISA»). Το εν λόγω νομικό πλαίσιο συμπληρώνεται από το σύνολο των οδηγιών που δίνει η ISA στους κεντρικούς αντισυμβαλλομένους που είναι εγκατεστημένοι στο Ισραήλ. Ο SL, ο PSL και οι οδηγίες της ISA διασφαλίζουν την πλήρη εφαρμογή των διεθνών προτύπων που καθορίζονται βάσει των αρχών για τις υποδομές των χρηματοπιστωτικών αγορών («PFMI»), που εκδόθηκαν τον Απρίλιο του 2012 από την Επιτροπή Πληρωμών και Υποδομών της Αγοράς («CPMI») και τον Διεθνή Οργανισμό Επιτροπών Κεφαλαιαγοράς («IOSCO»)
                  4
               .
            
            
               (7)Οι κεντρικοί αντισυμβαλλόμενοι που είναι εγκατεστημένοι στο Ισραήλ πρέπει να έχουν λάβει άδεια από τον Iσραηλινό υπουργό Οικονομικών, αφού έχει προηγηθεί διαβούλευση με την ISA και έγκριση της επιτροπής οικονομικών της Κνεσέτ. Προκειμένου να παρέχουν υπηρεσίες εκκαθάρισης, οι κεντρικοί αντισυμβαλλόμενοι υποχρεούνται να τηρούν τις ειδικές διατάξεις που προβλέπει ο SL και να διαθέτουν εσωτερικούς κανόνες και διαδικασίες που να διασφαλίζουν, ιδίως, τη συμμόρφωση με όλα τα σχετικά πρότυπα των PFMI. Ειδικότερα, οι εγκατεστημένοι στο Ισραήλ CCP πρέπει να λειτουργούν με ασφάλεια και αποτελεσματικότητα και να διαχειρίζονται με σύνεση τους κινδύνους που συνδέονται με την επιχειρηματική τους δραστηριότητα και τις πράξεις που εκτελούν. Σύμφωνα με οδηγία προς τους εγκατεστημένους στο Ισραήλ CCP που εξέδωσε η ISA στις 15 Δεκεμβρίου 2015, οι κεντρικοί αντισυμβαλλόμενοι πρέπει επίσης να διαθέτουν επαρκείς οικονομικούς και ανθρώπινους πόρους, καθώς και πόρους διαχείρισης κινδύνων, τεχνολογίας των πληροφοριών, συστημάτων και υποδομών για την εκτέλεση των καθηκόντων τους ως κεντρικών αντισυμβαλλομένων. Επιπλέον, κάθε CCP που έχει λάβει άδεια λειτουργίας στο Ισραήλ είναι υπεύθυνος για τη διαμόρφωση των εσωτερικών κανόνων του, εκτός από μια αλλαγή στους κανόνες σχετικά με τα μέλη, η οποία απαιτεί την επίσημη έγκριση της ISA σύμφωνα με το άρθρο 50B(a)(1) του SL. Παρά την εν λόγω διάταξη, η ISA μπορεί, δυνάμει του άρθρου 50C(b) του SL, να διατάξει αλλαγές στους κανόνες ενός CCP που έχει λάβει άδεια λειτουργίας στο Ισραήλ, εάν οι εν λόγω κανόνες δεν συμμορφώνονται με το ισραηλινό νομικό πλαίσιο για τους CCP και με τις PFMI. 
            
            
               (8)Η χρηματοπιστωτική αγορά του Ισραήλ είναι σημαντικά μικρότερη από τη χρηματοπιστωτική αγορά της Ένωσης. Πιο συγκεκριμένα, από το 2015, η συνολική αξία των συναλλαγών παραγώγων που εκκαθαρίστηκαν στο Ισραήλ αντιπροσώπευε λιγότερο από το 1 % της συνολικής αξίας των συναλλαγών παραγώγων που εκκαθαρίστηκαν στην Ένωση. Ως εκ τούτου, η συμμετοχή σε CCP που έχουν λάβει άδεια λειτουργίας στο Ισραήλ εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση. 
            
            
               (9)Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις του Ισραήλ διασφαλίζουν ότι οι CCP που έχουν λάβει άδεια λειτουργίας στο Ισραήλ συμμορφώνονται με νομικά δεσμευτικές απαιτήσεις που είναι ισοδύναμες με τις απαιτήσεις που καθορίζονται στον τίτλο IV του κανονισμού (ΕΕ) αριθ. 648/2012.
            
            
               (10)Το άρθρο 25 παράγραφος 6 στοιχείο β) του κανονισμού (ΕΕ) αριθ. 648/2012 ορίζει ότι οι νομοθετικές και εποπτικές ρυθμίσεις όσον αφορά τους CCP που έχουν λάβει άδεια λειτουργίας σε τρίτη χώρα πρέπει επίσης να προβλέπουν αποτελεσματική εποπτεία και επιβολή του νόμου για τους CCP στην εν λόγω περιοχή δικαιοδοσίας, σε συνεχή βάση.
            
            
               (11)Σύμφωνα με το άρθρο 50C του SL, η ISA είναι εξουσιοδοτημένη να εποπτεύει τις δραστηριότητες των CCP που έχουν λάβει άδεια λειτουργίας στο Ισραήλ. Οι στόχοι της εποπτείας της ISA συνίστανται στη διασφάλιση της σταθερότητας και της αποτελεσματικότητας των CCP και στον έλεγχο της συμμόρφωσης των CCP του Ισραήλ προς τις υποχρεώσεις τους. Επιπλέον, οι διατάξεις του άρθρου 10 του PSL και των άρθρων 56A και 50C(d) του SL συμπληρώνουν το σύνολο των εξουσιών που ανατίθενται στην ISA, η οποία μπορεί να διενεργεί έλεγχο του CCP, να διενεργεί επιτόπιες επιθεωρήσεις και να απαιτεί έγγραφα που αποδεικνύουν την επαρκή εφαρμογή των νομικά δεσμευτικών απαιτήσεων για τους CCP που έχουν λάβει άδεια λειτουργίας στο Ισραήλ. Η ISA μπορεί να επιβάλλει εσωτερικούς κανόνες στους εγκατεστημένους κεντρικούς αντισυμβαλλομένους σε περίπτωση υπόνοιας παράβασης, όπως ορίζεται στο άρθρο 50C(b) του SL.
            
         
         
            
               (12)Η Επιτροπή καταλήγει στο συμπέρασμα ότι οι νομοθετικές και εποπτικές ρυθμίσεις του Ισραήλ όσον αφορά τους κεντρικούς αντισυμβαλλομένους που έχουν λάβει άδεια λειτουργίας στο Ισραήλ, προβλέπουν αποτελεσματική εποπτεία και επιβολή σε συνεχή βάση.
            
            
               (13)Σύμφωνα με το άρθρο 25 παράγραφος 6 στοιχείο γ) του κανονισμού (ΕΕ) αριθ. 648/2012, το νομικό πλαίσιο μιας τρίτης χώρας πρέπει να προβλέπει αποτελεσματικό σύστημα ισοδυναμίας για την αναγνώριση των CCP που είναι αδειοδοτημένοι δυνάμει νομικών καθεστώτων τρίτων χωρών (στο εξής: CCP τρίτων χωρών).
            
            
               (14)Οι μη ισραηλινοί CCP που επιθυμούν να εκκαθαρίσουν παράγωγα στο Ισραήλ πρέπει να υποβάλουν αίτηση για άδεια στον πρόεδρο της ISA και να λάβουν την έγκριση του Ισραηλινού υπουργού Οικονομικών. Σύμφωνα με το άρθρο 50A(a8) του SL, εάν ο πρόεδρος της ISA κρίνει ότι η ISA μπορεί να συνεργαστεί με την αρμόδια αρχή ενός αδειοδοτημένου, μη Ισραηλινού CCP, θεωρεί δε ότι οι νομικές απαιτήσεις για τον εν λόγω CCP είναι ισοδύναμες με το ισραηλινό πλαίσιο και ότι η χορήγηση άδειας στον εν λόγω CCP δεν θα έβλαπτε τα συμφέροντα των επενδυτών στο Ισραήλ, η ISA μπορεί να αποφασίσει να εξαιρέσει τον εν λόγω CCP από τις ρυθμιστικές διατάξεις του ισραηλινού νομικού πλαισίου για τους CCP. Υπό αυτές τις συνθήκες, είναι επομένως δυνατή η αναγνώριση ενός μη Ισραηλινού κεντρικού αντισυμβαλλομένου. 
            
            
               (15)Κατά συνέπεια, η Επιτροπή καταλήγει στο συμπέρασμα ότι το πλαίσιο του Ισραήλ προβλέπει αποτελεσματικό σύστημα ισοδυναμίας για την αναγνώριση των CCP τρίτων χωρών. 
            
            
               (16)Ως εκ τούτου, η Επιτροπή θεωρεί ότι οι νομοθετικές και εποπτικές ρυθμίσεις του Ισραήλ που εφαρμόζονται στους CCP πληρούν τους όρους του άρθρου 25 παράγραφος 6 του κανονισμού (ΕΕ) αριθ. 648/2012. Κατά συνέπεια, οι εν λόγω νομοθετικές και εποπτικές ρυθμίσεις θα πρέπει να θεωρούνται ισοδύναμες με τις απαιτήσεις που προβλέπονται στον κανονισμό (ΕΕ) αριθ. 648/2012.
            
            
               (17)Η παρούσα απόφαση βασίζεται στις νομικά δεσμευτικές απαιτήσεις που εφαρμόζονται στους CCP στο Ισραήλ κατά τον χρόνο έκδοσης της παρούσας απόφασης. Η Επιτροπή, σε συνεργασία με την Ευρωπαϊκή Αρχή Kινητών Aξιών και Αγορών (ESMA), θα συνεχίσει να παρακολουθεί την εξέλιξη του νομοθετικού και εποπτικού πλαισίου για τους CCP στο Ισραήλ και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
            
            
               (18)Η Επιτροπή μπορεί να αποφασίσει να τροποποιήσει ή να καταργήσει την παρούσα απόφαση ανά πάσα στιγμή, ιδίως όταν οι κανονιστικές και εποπτικές εξελίξεις στο Ισραήλ επηρεάζουν τις προϋποθέσεις βάσει των οποίων εκδίδεται η παρούσα απόφαση.
            
            
               (19)Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις του Ισραήλ που εφαρμόζονται στους κεντρικούς αντισυμβαλλομένους, οι οποίες προβλέπονται στον νόμο 5728-1968 περί κινητών αξιών, στον νόμο 5768-2008 περί συστημάτων πληρωμών και συμπληρώνονται από τις  οδηγίες της Ισραηλινής Αρχής Κινητών Αξιών προς τους κεντρικούς αντισυμβαλλομένους στο Ισραήλ, θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
            
            
               Άρθρο 2
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες, 22.6.2022
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 201 της 27.7.2012, σ. 1.
               
               
                  
                     (2)
                  
                        Securities Law 5728-1968
               
               
                  
                     (3)
                  
                        Payment Systems Law 5768-2008
               
               
                  
                     (4)
                  
                        Committee on Payment and Settlement Systems/Technical Committee of the International Organization of Securities Commissions, Principles for financial market infrastructures [Επιτροπή Συστημάτων Πληρωμών και Διακανονισμού/Τεχνική Επιτροπή του Διεθνούς Οργανισμού Επιτροπών Κεφαλαιαγοράς, Αρχές για τις υποδομές των χρηματοπιστωτικών αγορών], Απρίλιος 2012, CPMI Papers No. 101.